Dobre fungujúce trhy s energiou, ktoré zaisťujú bezpečné dodávky energie za konkurenčné ceny, sú nevyhnutné na dosiahnutie rastu a vysokej životnej úrovne spotrebiteľov. Preto sú jadrom energetickej politiky EÚ. Sú takisto kľúčovým cieľom energetickej únie EÚ, ktorá oznámila svoj zámer pripraviť legislatívne návrhy týkajúce sa bezpečnosti dodávok elektriny a prepracovať trh s elektrinou a prepojenie veľkoobchodu s maloobchodom. Toto posúdenie vplyvu ukazuje, že prechod na nízkouhlíkové hospodárstvo bude mať závažné dôsledky pre organizáciu odvetvia elektriny EÚ a úlohy trhových aktérov a odberateľov. Identifikuje potrebu potenciálnych zlepšení v štyroch navzájom previazaných oblastiach: i) trh vo svojej súčasnej koncepcii nie je schopný prijať veľké množstvá elektriny vyrobenej vo variabilnej, často decentralizovanej výrobe a umožniť nové trendy v technologickom vývoji; ii) panuje neistota, pokiaľ ide to, či budú budúce investície do výrobnej kapacity dostatočné, ako aj pokiaľ ide o nekoordinovanosť trhov s kapacitou; iii) pri príprave na krízové situácie alebo pri ich riadení sa členské štáty riadia nekoordinovanými národnými prístupmi a majú sklon nevšímať si situáciu za svojimi hranicami a iv) na maloobchodných trhoch s elektrinou je zavádzanie nových služieb pomalé, úroveň služieb nízka a fungovanie trhu otázne.

Všeobecným cieľom politiky je zvýšiť bezpečnosť a efektívnosť trhov s elektrinou, ako aj posilniť hospodársku súťaž na týchto trhoch a zároveň zabezpečiť, aby sa elektrická energia vyrábala udržateľným spôsobom a bola dostupná pre všetkých. To si vyžaduje, aby sa v plnej miere prejavili prínosy hospodárskej súťaže v oblasti cien, ako aj rozsah a úroveň služieb poskytovaných všetkým odberateľom. Konkrétne ciele sú štyri: i) prispôsobenie koncepcie trhu tak, aby bola variabilná a často decentralizovaná výroba nákladovo efektívna a aby sa zohľadnili trendy v technologickom vývoji; ii) podpora investícií do správneho množstva a druhu zdrojov, aby sa zaistila bezpečnosť dodávok energie a aby sa obmedzili rušivé vplyvy nekoordinovaných kapacitných mechanizmov; iii) zlepšenie vzájomnej podpory medzi členskými štátmi pri zvýšenej záťaži sústavy a posilnenie ich koordinácie a kooperácie v prípadoch krízy a iv) riešenie príčin a symptómov slabej hospodárskej súťaže na maloobchodných trhoch s energiou.

Na prispôsobenie koncepcie trhu: 0) bez opatrení na úrovni EÚ; 0+) možnosť bez regulačných opatrení; 1) zvýšenie flexibility trhu zavedením právne záväzného rámca, ktorý by ponechával priestor vo vykonávaní jednotlivým štátom. Táto možnosť pripúšťa rozličné stupne ambicióznosti úsilia o integráciu trhov, od najmenej ambiciózneho a) až po najambicióznejšie c); 2) úplná integrácia trhu EÚ. Uprednostňovaná možnosť je 1 c).

Jednotlivé možnosti a koncepcie vychádzajú zo zváženia možností a argumentov predložených všetkými relevantnými zainteresovanými stranami, najmä počas verejných konzultácií. Sme presvedčení, že navrhované iniciatívy predstavujú spravodlivé a primerané kompromisy. V krátkodobom a strednodobom horizonte by mali byť ich výsledkom bezpečnejšie a efektívnejšie trhy so silnejšou hospodárskou súťažou a zároveň sa zabezpečí, aby sa elektrina vyrábala udržateľným spôsobom a aby zostala cenovo dostupná. Navrhovanými iniciatívami sa zabezpečí, aby nedošlo k poškodeniu vnútorného trhu s elektrinou.